## Rješenje kojim se: društvu UniCredit Partner d.o.o. Zagreb, oduzima dozvola za obavljanje poslova posredovanja u osiguranju i reosiguranju

### NN 113/2010 (4.10.2010.), Rješenje kojim se: društvu UniCredit Partner d.o.o. Zagreb, oduzima dozvola za obavljanje poslova posredovanja u osiguranju i reosiguranju

HRVATSKA AGENCIJA ZA NADZOR FINANCIJSKIH USLUGA

2995

Na temelju odredbi članka 15. točka 4. alineja 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 12. stavak 1. Zakona o osiguranju (»Narodne novine« broj 151/05, 87/08 i 82/09), Uprava Hrvatske agencije za nadzor financijskih usluga, u postupku nadzora nad poslovanjem društva UniCredit Partner d.o.o. Zagreb, Heinzelova 33, na sjednici održanoj 23. rujna 2010. donijela je

RJEŠENJE

I. Društvu UniCredit Partner d.o.o. Zagreb, Heinzelova 33, oduzima se dozvola za obavljanje poslova posredovanja u osiguranju i reosiguranju izdana rješenjem, klasa: UP/I-453-06/06-03/268, urbroj: 326-112-06-2 dana 23. studenog 2006. godine.

II. Nenadu Miškoviću iz Sesveta, Dulčića Ive 31 oduzima se ovlaštenje za obavljanje poslova posredovanja u osiguranju i reosiguranju izdano rješenjem, klasa: 133-02/06-01/870 dana 30. lipnja 2006. godine.

III. Borisu Prpiću iz Siska, Trg hrvatskih branitelja 7, oduzima se ovlaštenje za obavljanje poslova posredovanja u osiguranju i reosiguranju izdano rješenjem klasa: 133-02/08-1/1154 dana 24. rujna 2008. godine.

IV. Ovo rješenje objavit će se u »Narodnim novinama«.

Obrazloženje

Dana 12. travnja 2010. Hrvatska agencija za nadzor financijskih usluga (dalje u tekstu: Agencija) primila je telefaksom račun broj: 20102244 na iznos 123,00 kn ispostavljen od strane društva UniCredit Partner d.o.o. Heinzelova 33, Zagreb (dalje u tekstu: Društvo) na ime godišnje naknade za poslove administriranja polica osiguranja društvu Ivan i Hrvoje d.o.o. Zagreb, Dr. A. Šercera 15/E. Na navedeni račun Ivan Smiljanić direktor društva Ivan i Hrvoje d.o.o. u telefonskom razgovoru obavljenom 12. travnja 2010. sa službenom osobom Agencije iznio je Agenciji prigovor na osnovanost navedenog računa.

Pismenom klasa: 453-02/10-54/18, urbroj: 326-112-10-1 od 7. svibnja 2010. Agencija je zatražila od Društva očitovanje o pravnom osnovu temeljem kojeg je ispostavljen račun broj: 20102244 društvu Ivan i Hrvoje d.o.o. i dostavu dokumentacije na temelju koje je izdan navedeni račun.

Dana 21. svibnja 2010. Društvo je dostavilo očitovanje klasa: 453-02/10-54/18, urbroj: 383-112-10-4 u kojemu navodi da je generalnim ovlaštenjem društva UniCredit Leasing Croatia d.o.o. za leasing, Zagreb, Heinzelova 33 ovlašteno i odgovorno za provođenje svih ugovornih obveza između UniCredit Leasing Croatia d.o.o. i primatelja leasinga vezanih za osiguranje imovine u vlasništvu UniCredit Leasing Croatia d.o.o. U prilog navedenoj tvrdnji Društvo je dostavilo presliku Procedure: Postupak realizacije ugovora o osiguranju, društva UniCredit Leasing Croatia d.o.o. u primjeni od 19. 3. 2007. (dalje u tekstu: Procedura).

Nadalje, u navedenom očitovanju Društvo je navelo da je Procedurom definirano da klijent prilikom sklapanja ugovora o leasingu potpisuje Ovlaštenje Društvu kako bi Društvo provelo postupak posredovanja u osiguranju prema članku 8. i članku 9. Općih uvjeta o leasingu koji su sastavni dio svakog ugovora o leasingu.

U prilog navedenoj tvrdnji Društvo je dostavilo: presliku Općih uvjeta ugovora o operativnom leasingu, verzija: 01-2009 – promjenjiva kamata društva UniCredit Leasing Croatia d.o.o., Ovlaštenja od 1. siječnja 2010. kojim društvo UniCredit Leasing Croatia d.o.o. ovlašćuje Društvo da u svrhu zaštite imovine i interesa, u njihovo ime posreduje u poslovima osiguranja imovine koje je vlasnik to društvo i to kao jedini posrednik u osiguranju, obrazac Ovlaštenja koji potpisuje klijent društva UniCredit Leasing Croatia d.o.o., a kojim ovlašćuje Društvo da u svrhu zaštite imovine i interesa posreduje u poslovima osiguranja imovine UniCredit Leasing Croatia d.o.o. koje je ta osoba korisnik prema ugovoru o leasingu.

Nadalje, Društvo je u istom očitovanju navelo da od 1. veljače 2010. zbog efikasnijeg rješavanja administriranja polica osiguranja, slanja dopisa vezanih za osiguranje i rješavanje šteta primjenjuje novi Pravilnik o naknadama (dostavljen u prilogu) kojim su regulirani troškovi nastali uz administriranje polica osiguranja za klijente UniCredit Leasing Croatia d.o.o., a koji nisu nastali direktnim poslovima posredovanja u osiguranju, te su vezani za osiguranje i naknade vezane uz novu proceduru prijave i likvidacije djelomičnih kasko šteta. Navodi i da klijent prihvaća Pravilnik potpisivanjem Ovlaštenja Društvu u trenutku zaljučenja ugovora o leasingu, a klijent je upoznat sa Pravilnikom koji je istaknut na vidljivom mjestu u prostorijama UniCredit Leasing Croatia d.o.o. i Društva. Navodi i da su svi klijenti društva UniCredit Leasing Croatia d.o.o. i Društva dobili pisanu obavijest o primjeni novih procedura i Pravilnika, 1. siječnja 2010. (preslika obavijesti dostavljena u prilogu, bez povratnica), a dostavilo je i svoj obrazac: Nalog za obradu odštetnog zahtjeva kojim klijent/korisnik leasinga može birati da obradu i likvidaciju odštetnog zahtjeva povjeri Društvu ili da to sam učini, a o odluci obavještava Društvo.

Dana 11. svibnja 2010. Agencija je primila predstavku klasa: 453-02/10-54/18, urbroj: 383-112-10-2 društva Biotehnicon poduzetnički centar d.o.o. Split, Hrvatskih iseljenika 30, u kojoj to društvo navodi da s društvom UniCredit Leasing Croatia d.o.o. ima sklopljene ugovore o operativnom leasingu za službena vozila, a prilikom potpisivanja ugovora o leasingu jedan od obveznih dokumenata čije je potpisivanje bilo uvjet za sklapanje ugovora o operativnom leasingu, bilo je ovlaštenja partnerskoj kući, ranije HVB Agent d.o.o., sada Društvo, za posredovanje u osiguranju.

Društvo Biotehnicon poduzetnički centar d.o.o. navelo je da je u 2010. od Društva dobilo račune za godišnju naknadu za poslove administriranja polica osiguranja, a tijekom 2007., 2008. i 2009. račune za navedene usluge nije dobilo, pri tom napominje da se nije koristilo uslugama posredovanja u osiguranju i nije imalo nikakav poslovni odnos s Društvom, a ugovore o obveznom i kasko osiguranju vozila je, u skladu s obvezama preuzetim potpisivanjem ugovora o operativnom leasingu, samo sklapalo i kopije tih dokumenata pravovremeno dostavljalo društvu UniCredit Leasing Croatia d.o.o. Društvo Biotehnicon poduzetnički centar d.o.o. navodi i da je sporne račune vratilo Društvu uz molbu da im se objasni osnova za fakturiranje tih usluga, koje nisu naručili, niti koristili i to od društva s kojim nemaju poslovni odnos, a očitovanje su zatražili i od društva UniCredit Leasing Croatia d.o.o. međutim navedena društva nisu odgovorila na njihov upit.

U prilogu očitovanja društvo Biotehnicon poduzetnički centar d.o.o. dostavilo je Ovlaštenje koje je potpisalo 8. ožujka 2007. a kojim društvo HVB Agent d.o.o. za posredovanje u osiguranju, Zagreb, Vodnikova 13, ovlašćuje da u svrhu zaštite njegove imovine i interesa, u njegovo ime i za njegov račun posreduje u svim poslovima osiguranja imovine UniCredit Leasing Croatia d.o.o. koje je to društvo korisnik prema ugovoru o leasingu. U navedenom Ovlaštenju navedeno je da će na temelju tog Ovlaštenja i njihovih naloga društvo HVB Agent d.o.o. na osnovu analiza njihovih potreba i snimanja rizika provoditi postupke odabira osiguratelja i sklapanja osiguranja, promjena i otkazivanja ugovora o osiguranju, prijava i davanja pomoći u obradi i naplati šteta, te pružati ostale usluge iz poslova osiguranja.

Društvo Biotehnicon poduzetnički centar d.o.o. dostavilo je i Ovlaštenje koje je potpisalo 3. rujna 2008. a kojim Društvo ovlašćuje da u svrhu zaštite njegove imovine i interesa, u njegovo ime i za njegov račun kao jedini posreduje u svim poslovima osiguranja imovine 25597/08. U Ovlaštenju je navedeno da će na temelju tog Ovlaštenja i njihovih naloga Društvo, na osnovu analiza njihovih potreba i snimanja rizika, provoditi postupke odabira osiguratelja i sklapanja osiguranja, promjena i otkazivanja ugovora o osiguranju, prijava i davanja pomoći u obradi i naplati šteta, te pružati ostale usluge iz poslova osiguranja.

Društvo Biotehnicon poduzetnički centar d.o.o. dostavilo je i račun broj: 20102849 od 25. ožujka 2010. i račun broj 20102848 od 25. ožujka 2010. izdane od strane Društva na ime godišnje naknade za poslove administriranja polica osiguranja, svaki u iznosu od 123,00 kn. U prilogu je dostavilo i dopis od 31. ožujka 2010. kojim Društvu vraća navedene račune, a iz razloga što su njima fakturirane usluge koje nisu tražili, niti su im pružene, a pri tom nisu s Društvom u poslovnom odnosu, te dopis od 31. ožujka 2010. upućen društvu UniCredit Leasing Croatia d.o.o. Heinzelova 33, Zagreb, u kojemu to društvo upoznaju s povratom navedenih računa.

Navedena društva nisu odgovorila na dopise društva Biotehnicon poduzetnički centar d.o.o.

Agencija je pismenom klasa: 453-02/10-54/18, urbroj: 326-112-10-3 od 12. svibnja 2010. zatražila očitovanje Društva na navedenu predstavku društva Biotehnicon poduzetnički centar d.o.o.

Društvo je dostavilo 21. svibnja 2010. očitovanje klasa: 453-02/10-54/18, urbroj: 326-112-10-5 u potpunosti identično i sa istim prilozima, očitovanju od 21. svibnja 2010. kojim se očitovalo na sporni račun izdan društvu Ivan i Hrvoje d.o.o.

Dana 21. svibnja 2010. Agencija je primila predstavku društva Euroasia d.o.o. Zagreb, Vanikna 18, klasa: 453-02/10-54/18, urbroj: 383-112-10-6 zastupanog po punomoćniku odvjetniku Nedjeljku Dujmoviću iz Zagreba, Domjanićeva 3, protiv Društva i društva UniCredit Leasing Croatia d.o.o. u kojoj je navedeno da je društvo Euroasia d.o.o. kao primatelj leasinga sklopilo Ugovor o financijskom leasingu sa financiranjem PDV-a br. 14398/07 od 2. veljače 2007. sa društvom UniCredit Leasing Croatia d.o.o. Heinzelova 33, po Općim uvjetima ugovora o financijskom leasingu verzija: 1-2007-promjenjiva kamata«.

Društvo EUROASIA d.o.o. navodi da je primilo od Društva račun broj 20101021 od 25. veljače 2010. na iznos od 123,00 kn za godišnju naknadu za poslove administriranja polica osiguranja, a s obzirom da s izdavateljem računa nema sklopljen ugovor, na telefonski upit na broj 2447-622 izdavatelju računa, o kakvoj je naknadi riječ, dobilo je odgovor da je to odluka Uprave. Nezadovoljno odgovorom, uputilo je pisani upit Društvu za pojašnjenje osnova za ispostavu spornog računa, na koji nije dobilo odgovor. U prilogu predstavke društvo Euroasia d.o.o. dostavilo je: punomoć odvjetniku, presliku računa broj 20101021 od 25. veljače 2010. izdanog od Društva, presliku Ugovora o financijskom leasingu br. 14398/07 od 22. veljače 2007. s otplatnim planom i preslikom Izjave o sklapanju police autokasko osiguranja, Opće uvjete ugovora o financijskom leasingu, verzija 01-2007 i presliku dopisa izdavatelju računa od 1. travnja 2010. s povratnicom.

Agencija je pismenom od 26. svibnja 2010. klasa: 453-02/10-54/18, urbroj: 326-112-10-7 zatražila od Društva da dostavi očitovanje sa dokazima o pravnom osnovu temeljem kojeg su ispostavljeni račun broj 20102244 društvu Ivan i Hrvoje d.o.o. i račun broj 20102849 društvu Biotehnicon poduzetnički centar d.o.o., obzirom da očitovanja Društva od 21. svibnja 2010. nisu dostavljena u skladu sa pismenom Agencije od 7. svibnja 2010. odnosno 12. svibnja 2010. te da se očituje na predstavku društva Euroasia d.o.o. s dokazima o pravnom osnovu temeljem kojeg je navedenom društvu ispostavljen račun broj 20101021 od 25. veljače 2010.

Dana 1. lipnja 2010. Agencija je primila podnesak Društva klasa: 453-02/10-54/18, urbroj: 383-112-10-8 u kojemu je navedeno da je temeljem Ovlaštenja društva Ivan i Hrvoje d.o.o. odnosno Ovlaštenja društva Biotehnicon poduzetnički centar d.o.o. za navedena društva izvršilo posredovanje u osiguranju prilikom sklapanja ugovora o osiguranju u skladu s člankom 244. Zakona o osiguranju, a po izvršenju usluge posredovanja u osiguranju, čiji je ishod bio sklapanje ugovora o osiguranju, Društvo nije od navedenih društava zahtijevalo plaćanje provizije niti bilo koju drugu naknadu, a sporni računi izdani su za izvršenu uslugu godišnjih poslova administriranja polica osiguranja, pri čemu navodi da usluga administriranja polica osiguranja nije usluga koja je Zakonom o osiguranju određena kao direktan posao posredovanja u osiguranju, ali se svakako svrstava u zakonsku obvezu zaštite interesa ugovaratelja osiguranja i osiguranika. Navedeno je i da ta usluga obuhvaća nadzor nad policom osiguranja tijekom njenog trajanja te obavještavanje ugovaratelja osiguranja i osiguranika o isteku police osiguranja, jer je ugovor o osiguranju jednogodišnji, a ugovor o leasingu je višegodišnji ugovor.

Nadalje, Društvo navodi da su društva Ivan i Hrvoje d.o.o. i Biotehnicon poduzetnički centar d.o.o. po primitku njihove obavijesti o isteku police osiguranja, sklopili nove ugovore o osiguranju, a primjenom odredbe članka 262. stavak 2. Zakona o obveznim odnosima smatra se da su prihvatili ponudu Društva za izvršavanje usluge administriranja police osiguranja i posredovanja u osiguranju prilikom sklapanja novog ugovora o osiguranju.

Društvo navodi i da je 1. siječnja 2010. dostavilo društvima Ivan i Hrvoje d.o.o. i Biotehnicon poduzetnički centar d.o.o. pisanu obavijest o primjeni novih naknada koje naplaćuje u svom poslovanju za izvršenje usluga osim onih taksativno navedenih Zakonom o osiguranju, a koje su potrebne kako bi društvo za posredovanje u osiguranju u potpunosti izvršilo obveze određene tim Zakonom te su navedena društva stoga bila upoznata i s iznosom naknade za navedenu uslugu.

Osim navedenog, Društvo navodi i da je nesporno da je društvo Euroasia d.o.o. s društvom UniCredit Leasing Croatia d.o.o. sklopilo Ugovor o financijskom leasingu s financiranjem PDV-a br. 14398/07, kao i da je Društvo društvu Euroasia d.o.o. ispostavilo račun broj 20101021 na ime godišnje naknade za poslove administriranja polica osiguranja. Napominje i da je društvo Euroasia d.o.o. izdalo Društvu Ovlaštenje za posredovanje u osiguranju. Nadalje, navodi da je, kao i u slučaju društava Ivan i Hrvoje d.o.o. i Biotehnicon poduzetnički centar d.o.o., za društvo Euroasia d.o.o. izvršilo usluge administriranja polica osiguranja, obavijestilo društvo Euroasia d.o.o. o isteku police osiguranja, te je društvo Euroasia d.o.o. putem posredovanja Društva sklopilo nove ugovore o osiguranju, a društvu Euroasia d.o.o. dostavilo je pisanu obavijest o primjeni novih naknada koje naplaćuje u svom poslovanju.

U prilogu podneska od 1. lipnja 2010. dostavljeni su: preslika police kasko osiguranja motornog vozila broj: K06820120498 ugovaratelja Euroasia d.o.o. i osiguranika UniCredit Leasing Croatia d.o.o. od 8. veljače 2010. osiguratelja Jadransko osiguranje d.d. Podružnica Zagreb, bez potpisa ugovornih strana, preslika Ovlaštenja potpisanog od društva Euroasia d.o.o. od 5. veljače 2007. društvu HVB Agent d.o.o. za posredovanje u osiguranju, Zagreb, Heinzelova 33, obrazac Obavijesti o isteku registracije/kasko osiguranja od 29. siječnja 2010. za društvo Euroasia d.o.o. bez potpisa pošiljatelja i povratnice, preslika police automobilskog kaska broj 030325044 ugovaratelja Biotehnicon poduzetnički centar d.o.o. i osiguranika UniCredit Leasing Croatia d.o.o. od 29. ožujka 2010. osiguratelja Kvarner Vienna Insurance Group d.d. Zagreb, potpisana samo od osiguratelja, preslika Ovlaštenja potpisanog od društva Biotehnicon poduzetnički centar d.o.o. od 8. ožujka 2007. društvu HVB Agent d.o.o. za posredovanje u osiguranju, Zagreb, Heinzelova 33, obavijest o isteku kasko osiguranja od 22. veljače 2010. za Biotehnicon poduzetnički centar d.o.o., nepotpisana i bez povratnice, preslika police automobilskog kaska broj 030324217 ugovaratelja Biotehnicon poduzetnički centar d.o.o. i osiguranika UniCredit Leasing Croatia d.o.o. od 7. ožujka 2010. osiguratelja Kvarner Vienna Insurance Group d.d. Zagreb, potpisana samo od osiguratelja, preslika Ovlaštenja za posredovanje potpisano od društva Biotehnicon poduzetnički centar d.o.o. od 26. veljače 2008. društvu UCL Partner d.o.o. za posredovanje u osiguranju, Zagreb, Heinzelova 33, preslika prve stranice Ugovora o operativnom leasingu br. 21529/08 od 26. veljače 2008. primatelja leasinga Biotehnicon poduzetnički centar d.o.o., preslika police osiguranja automobilskog kaska br. 024620291348 ugovaratelja osiguranja Ivan i Hrvoje d.o.o., osiguranika UniCredit Leasing Croatia d.o.o. i osiguratelja Croatia osiguranje d.d. od 17. ožujka 2010. potpisana samo od osiguratelja i obrazac Obavijesti o isteku registracije/kasko osiguranja od 25. veljače 2010. za društvo Ivan i Hrvoje d.o.o. bez potpisa pošiljatelja i povratnice.

Agencija je pismenima od 1. srpnja 2010. klasa: 453-02/10-54/18, urbroj: 326-112-10-9, 10, 11 obavijestila; društvo Ivan i Hrvoje d.o.o. o sadržaju očitovanja Društva od 1. lipnja 2010. te mu dostavila očitovanje Društva od 21. svibnja 2010, društvo Biotehnicon poduzetnički centar d.o.o. o očitovanju Društva od 1. lipnja 2010. te mu dostavila očitovanje Društva od 21. svibnja 2010. i društvo Euroasia d.o.o. o očitovanju Društva od 1. lipnja 2010.

Društvo Biotehnicon d.o.o. u svom očitovanju od 13. srpnja 2010., klasa: 453-02/10-54/18, urbroj: 383-112-10-16 osporava navode Društva da su izvršili usluge posredovanja u osiguranju za to društvo te ističe da za navedeno nema nikakvih dokaza i da pisanu obavijest o primjeni novih naknada Društva nisu nikada primili. U prilogu očitovanja dostavljene su preslike Ovlaštenja za posredovanje u osiguranju danog društvu HVB Agent d.o.o. od 8. ožujka 2007. i Ovlaštenja od 3. rujna 2008. za posredovanje u osiguranju danog Društvu.

Društvo Euroasia d.o.o. očitovalo se podneskom od 13. srpnja 2010. klasa: 453-02/10-54/18, urbroj: 383-112-10-17 u kojemu navodi da mu nije bilo poznato da je HVB Agent d.o.o. raniji naziv Društva te je stoga bio u uvjerenju da se radi o različitim društvima te napominje da se prije podnošenja predstavke obratilo Društvu ali od Društva nije dobilo odgovor niti bilo kakvu informaciju u vezi izdavanja spornog računa, a ističe da nikad nije primilo obavijest o isteku registracije od 29. siječnja 2010. koju je prvi put vidjelo u prilogu pismena Agencije kojim je zatraženo očitovanje na odgovor Društva. Nadalje, naglašava da je društvo Euroasia d.o.o. bez ikakvog posredovanja Društva pribavilo ponudu za zaključivanje ugovora o kasko osiguranju, koju je zatim telefaksom dostavilo društvu UniCredit Leasing Croatia d.o.o. te je samo zaključilo ugovor o osiguranju, a posebno ističe da s Društvom nije ugovorilo nikakvu uslugu »administriranja polica osiguranja« niti mu je što takvo zaračunavano prethodnih godina.

Dana 5. srpnja 2010. Agencija je primila predstavku društva Foto Jura d.o.o. Zagreb, Jurišićeva 9, klasa: 453-02/10-54/18, urbroj: 383-112-10-12 u kojoj je zatražena provjera zakonitosti naplate po računu broj: 20105732 od 29. lipnja 2010. koji mu je ispostavilo Društvo na ime godišnje naknade za poslove administriranja polica osiguranja. Društvo Foto Jura d.o.o. navodi da je na temelju ugovora o leasingu vozila br. 16409/07 uzelo u leasing vozilo Citroen C3, br. šasije VF7FCKFVC28881804 u društvu UniCredit Leasing Croatia d.o.o. te da je samostalno osiguralo navedeno vozilo. U prilogu predstavke dostavljena je preslika prve stranice Ugovora o operativnom leasingu br. 16409/07 od 31. svibnja 2007. sklopljenog između društva UniCredit Leasing Croatia d.o.o. kao davatelja leasinga i društva Foto Jura d.o.o. kao primatelja leasinga, a objekt leasinga je Citroen C3, br. šasije VF7FCKFVC28881804, zatim preslika računa broj 20105732 od 29. lipnja 2010. i prometne dozvole.

Na poziv Agencije od 6. srpnja 2010. klasa: 453-02/10-54/18, urbroj: 326-112-10-13 društvo Foto Jura d.o.o. očitovalo se pismenom od 9. srpnja 2010. klasa: 453-02/10-54/18, urbroj: 383-112-10-14 u kojemu navodi da nikakav ugovor nisu sklopili sa Društvom te da su za to Društvo prvi put čuli kada su primili navedeni račun.

Agencija je pismenom od 12. srpnja 2010., klasa: 453-02/10-54/18, urbroj: 326-112-10-15 zatražila od Društva da se očituje na predstavku društva Foto Jura d.o.o.

Društvo se očitovalo podneskom od 16. srpnja 2010. klasa: 453-02/10-54/18, urbroj: 383-112-10-18 u kojemu navodi da je na temelju Ovlaštenja potpisanog od društva Foto Jura d.o.o. izvršilo za to društvo usluge posredovanja u osiguranju prilikom sklapanja ugovora o osiguranju automobilskog kaska, broj police: 13 0037194, od 16. lipnja 2010.

Kao i u očitovanjima na prethodno navedene predstavke Društvo i u ovom očitovanju navodi da je sporni račun izdan za izvršenu uslugu godišnjih poslova administriranja police osiguranja, pri čemu navodi da usluga administriranja polica osiguranja nije usluga koja je Zakonom o osiguranju određena kao direktan posao posredovanja u osiguranju, ali se svakako svrstava u zakonsku obvezu zaštite interesa ugovaratelja osiguranja i osiguranika jer obuhvaća nadzor nad policom osiguranja tijekom njenog trajanja te obavještavanje ugovaratelja osiguranja i osiguranika o isteku police osiguranja, jer je ugovor o osiguranju jednogodišnji, a ugovor o leasingu je višegodišnji ugovor. Nadalje navodi da je po njegovoj obavijesti o isteku police osiguranja društvo Foto Jura d.o.o. posredovanjem Društva sklopilo nove ugovore o osiguranju, a primjenom odredbe članka 262. st. 2. Zakona o obveznim odnosima smatra se da su prihvatili ponudu Društva za izvršenje usluge administriranja police osiguranja i posredovanja u osiguranju prilikom sklapanja novog ugovora o osiguranju.

Osim navedenog, ističe se da je Društvo društvu Foto Jura d.o.o. dana 1. siječnja 2010. dostavilo pisanu obavijest o primjeni novih naknada koje naplaćuje za svoje usluge. U prilogu očitovanja dostavljena je preslika Ovlaštenja društvu HVB Agent d.o.o. Zagreb, Heinzelova 33 od 4. lipnja 2007. i police osiguranja automobilskog kaska broj: 13 0037194 od 16. lipnja 2010. bez potpisa ugovornih strana.

Dana 17. kolovoza 2010. Agencija je uz pismeno, klasa: 453-02/10-54/18, urbroj: 326-112-10-19, dostavila društvu Foto Jura d.o.o. podnesak Društva od 16. srpnja 2010. na koji se društvo Foto Jura d.o.o. nije očitovalo.

Člankom 240. Zakona o osiguranju propisano je da je posredovanje u osiguranju i reosiguranju djelatnost pokretanja, predlaganja ili obavljanja poslova pripreme za zaključivanje ugovora o osiguranju odnosno reosiguranju, pomoć pri izvršavanju prava iz ugovora o osiguranju odnosno ugovora o reosiguranju, a posebno pri rješavanju odštetnih zahtjeva naslovljenih na društvo za osiguranje odnosno društvo za reosiguranje.

Obveze posrednika u osiguranju i reosiguranju propisane su člancima 244., 245. i 256. Zakona o osiguranju.

Člankom 259. stavak 2. Zakona o osiguranju propisano je da društvo za posredovanje u osiguranju i reosiguranju odnosno posrednik u osiguranju i reosiguranju nema pravo od ugovaratelja osiguranja, ugovaratelja reosiguranja odnosno osiguranika zahtijevati plaćanje provizije ili kakvu drugu naplatu osim ako nije ugovorom s ugovarateljem osiguranja odnosno ugovarateljem reosiguranja izričito pisano drugačije ugovoreno.

Slijedom navedenog, na temelju primljenih predstavki i očitovanja podnositelja predstavki društava: Ivan i Hrvoje d.o.o., Biotehnicon poduzetnički centar d.o.o., Euroasia d.o.o. i Foto Jura d.o.o. te očitovanja društva UniCredit Partner d.o.o. na navedene predstavke utvrđeno je sljedeće:

– Društvo je generalnim Ovlaštenjem društva UniCredit Leasing Croatia d.o.o. ovlašteno i odgovorno za provođenje svih ugovornih obveza između UniCredit Leasing Croatie d.o.o. i korisnika leasinga vezanih za osiguranje imovine u vlasništvu društva UniCredit Leasing Croatia d.o.o.

Prema Proceduri, referent prodaje UniCredit Leasing Croatia d.o.o. nakon prvog kontakta sa strankom, uz izradu adekvatne ponude za leasing i pripadajućeg Zahtjeva za ugovaranje osiguranja te po odobrenju financiranja od strane Odjela procjene rizika, upisuje podatke o odobrenom financiranju predmeta leasinga sa kopijom pripadajuće ponude za predmet leasinga od strane dobavljača i ispunjenim Zahtjevom za ugovaranjem osiguranja, a navedenu dokumentaciju preuzima Društvo i upisuje je u svoju Tablicu Prodaje, zatim prodaja Društva prosljeđuje dokumentaciju za izradu ponuda/predračuna osiguranja prema ispunjenim zahtjevima za ugovaranje osiguranja osigurateljima, a osiguratelji na temelju primljene dokumentacije izrađuju ponude/predračune osiguranja i vraćaju ih Prodaji Društva (na dnevnoj bazi), zatim prodaja Društva kontaktira korisnika leasinga i prosljeđuje mu izrađene ponude/predračune osiguranja. Za police/ponude automobilskog kaska napravljene izvan Društva kao posrednika, treba biti potpisana i ovjerena Izjava posrednika/zastupnika za osiguranje koja daje potvrdu opsega pokrića koje traži UniCredit Leasing Croatia d.o.o., a pribava Izjave posrednika/zastupnika za osiguranje dužnost je prodaje Društva.

Društvo u svojim očitovanjima na navedene predstavke, nije navelo niti dokazao da je neko od korisnika leasinga/podnositelja predstavke potpisao zahtjev za ugovaranjem osiguranja niti da je podnositelju predstavke dostavio izrađenu ponudu/predračun osiguranja.

Procedura također predviđa da se plaćanje predmeta financiranja smatra izvršenim samo ako postoji sljedeća dokumentacija: Ovlaštenje koje potpisuje korisnik leasinga prilikom sklapanja ugovora o leasingu sa referentom leasinga, pisana potvrda od strane prodaje Društva (e/mail) i/ili ponuda /polica osiguranja automobilskog kaska sa kopijom uplate te pripadajuća izjava posrednika/zastupnika za osiguranje. Za sva izuzeća od ove procedure potrebna je pisana suglasnost (e-mail) od odgovorne osobe Društva.

Kao dokaz navedenom Društvo je dostavilo presliku Ovlaštenja od 1. siječnja 2010. kojim UniCredit Leasing Croatia d.o.o. izričito ovlašćuje Društvo da u svrhu zaštite imovine i interesa u njegovo ime posreduje u poslovima osiguranja sve imovine UniCredit Leasing Croatia d.o.o. i to kao jedini posrednik u osiguranju. U Ovlaštenju se navodi i da će Društvo na temelju tog Ovlaštenja, punomoći UniCredit Leasing Croatie d.o.o. od 1. veljače 2007. i temeljem odredbe članka 244. Zakona o osiguranju, a na osnovu analiza potreba UniCredit Leasing Croatia d.o.o. provoditi postupke odabira osiguravatelja i sklapanja ugovora o osiguranju, promjena i otkazivanja ugovora o osiguranju, prijava i davanja pomoći u obradi i naplati šteta.

Dostavljen je i obrazac Ovlaštenja koji potpisuje korisnik leasinga, a kojim ovlašćuje Društvo da u svrhu zaštite imovine i interesa posreduje u poslovima osiguranja imovine UniCredit Leasing Croatia d.o.o. koje je korisnik po ugovoru o leasingu te da na temelju tog Ovlaštenja, punomoći UniCredit Leasing Croatie d.o.o. od 1. veljače 2007. i na temelju odredbe članka 244. Zakona o osiguranju, a na osnovu analiza potreba i snimanja rizika provodi postupke odabira osiguravatelja i sklapanja osiguranja, promjena i otkazivanja ugovora o osiguranju, prijava i davanja pomoći u obradi i naplati šteta kao i pružanja ostalih usluga vezanih za osiguranje prema pravilniku tvrtke u skladu sa Općim uvjetima Ugovora o leasingu, točka 8. »Osiguranje« i točka 9. »Postupak kod odštete« koji su sastavni dio svakog ugovora o leasingu. U Ovlaštenju se navodi i njegov učinak: » sa današnjim danom i vrijedi za cijelo vrijeme trajanja leasing Ugovora». U očitovanju se navodi da potpisivanjem Ovlaštenja nastaje poslovni odnos između primatelja leasinga i Društva.

U točki 8. Uvjeta ugovora o operativnom leasingu UniCredit Leasing Croatia d.o.o., verzija: 01-2009-promjenjiva kamata (koje je Društvo dostavilo Agenciji uz očitovanje od 21. svibnja 2010.) navedeno je da se primatelj leasinga obvezuje ugovore o osiguranju sklopiti preko posrednika u osiguranju kojeg odredi davatelj leasinga, na način da će posredniku izdati ovlaštenje za posredovanje u poslovima osiguranja.

Nadalje, u očitovanju od 21. svibnja 2010. Društvo navodi da od 1. veljače 2010. zbog efikasnijeg rješavanja administriranja polica, slanja dopisa vezanih za osiguranje i rješavanje šteta primjenjuje novi Pravilnik o naknadama kojim su regulirani troškovi nastali uz administriranje polica osiguranja za klijente društva UniCredit Leasing Croatia d.o.o. a koji nisu nastali direktnim poslovima posredovanja u osiguranju, te su vezani za osiguranje i naknade vezane uz novu proceduru prijave i likvidacije djelomičnih kasko šteta te napominje da su svi klijenti Društva i UniCredit Leasing Croatie d.o.o. dobili pisanu obavijest o primjeni novih procedura i Pravilnika 1. siječnja 2010. U Pravilniku o naknadama Društva od od 14. siječnja 2009. (dostavljen u prilogu očitovanja) navedeno je u točki I. i II. da to društvo u svom poslovanju za obavljanje određenih usluga/poslova naplaćuje naknade vezane za provođenje zahtjeva klijenta prema Općim uvjetima ugovora o leasingu, točka 8. i 9., a to je godišnja naknada za poslove administriranja polica osiguranja čija je cijena 100,00 kn bez PDV-a i naknada prema nalogu za obradu odštetnog zahtjeva u iznosu od 350,00 kn bez PDV-a. Prema točki III. Pravilnika Društvo ima pravo od klijenta naplatiti troškove koji nastaju pri vršenju usluga koje nisu direktno vezane uz poslove posredovanja u osiguranju, a iznos troškova sadržan je u cijeni iste naknade koja se plaća jednom godišnje prilikom svake obnove police kasko osiguranja i to za cijelo vrijeme trajanja ugovora o leasingu. Ti troškovi uključuju:

– poštarine za obavijest o isteku valjanosti police kasko osiguranja, dostava dokumentacije osiguranja za period cijele osiguravateljne godine,

– provjeru ispravnosti police osiguranja korisnika leasinga ukoliko Društvo nije posredovalo pri ugovaranju police kasko osiguranja,

– provjeru ispravnosti police osiguranja korisnika leasinga ukoliko je klijent ugovorio osiguranje kod osiguratelja koji nemaju Ugovor o poslovnoj suradnji sa UniCredit Leasing Croatiom d.o.o.,

– dostavu dokumentacije korisniku leasinga o neplaćanju premije osiguranja i

– prikupljanje polica osiguranja, praćenje izvršavanja obveza vezanih za osiguranje i unus podataka u sustav.

U točki VII. Pravilnika navedeno je da Uprava Društva može, kada to ocijeni korisnim, prema pojedinom klijentu odobriti naknade različite od navedenih, a u točki VIII. navedeno je da se navedena Odluka ne primjenjuje na sve kliijente, a primjenjuje se od 1. siječnja 2010. godine.

U prilogu očitovanja Društvo je dostavilo obrazac obavijesti o primjeni novog Pravilnika o naknadama, bez dokaza da je isti dostavljen podnositeljima predstavki.

Nadalje, u podnesku od 21. svibnja 2010. navodi se i da se Odluka o Pravilniku o naknadama provodi na način da:

– Društvo šalje svaki mjesec račun za Usluge administriranja polica svim klijentima leasinga kojima je isteklo osiguranje za osiguravateljnu godinu, obzirom da je Ugovor o osiguranju jednogodišnji i svake osiguravateljne godine tretira se kao novi Ugovor o osiguranju,

– Društvo prije isteka police pisano obavještava klijente UniCredit Leasing Croatie d.o.o. o obvezi ugovaranja police osiguranja prema obvezi iz Općih uvjeta o leasingu, članak 8.,

– nakon što je klijent poslao police za tekuću osiguravateljnu godinu, Društvo provjerava sadržaj police osiguranja, osiguravateljno pokriće i unosi policu u sustav,

– prilikom nastanka štete klijenti UniCredit Leasing Croatie d.o.o. obraćaju se Društvu, a Društvo klijentima šalje Nalog za obradu štete u kojoj se klijent odlučuje za jednu od dvije ponuđene varijante.

Društvo u navedenom očitovanju zaključuje da na opisani način vrši usluge za klijente, obavještava klijenta te tako ispostavlja račun.

Iz sadržaja navedenih Ovlaštenja utvrđeno je da su podnositelji predstavki dali ovlaštenje Društvu ne samo za pokretanje, predlaganje ili obavljanja poslova pripreme za zaključivanje ugovora o osiguranju, dakle obavljanje poslova posredovanja u osiguranju, nego i ovlaštenje za sklapanje, promjenu i otkazivanje ugovora o osiguranju što su poslovi koje društvo za posredovanje u osiguranju i reosiguranju, sukladno članku 253. stavak 3. Zakona o osiguranju, ne smije obavljati.

Navedena Ovlaštenja su nalozi s punomoćima koji ovlašćuju Društvo da postupa kao punomoćnik i obavlja pravne poslove za račun i u ime nalogodavca što posrednik u osiguranju i reosiguranju ne smije obavljati, a nisu ugovori o posredovanju u osiguranju koji moraju sadržavati prava i obveze ugovornih strana, a to znači pisani sporazum o preuzimanju prava i obveza ugovornih strana, odnosno obvezu posrednika da obavi određeni posao posredovanja u osiguranju, pri čemu je određivanje ugovora o osiguranju u vezi kojeg će obaviti posao posredovanja bitan sastojak tog ugovora, a mora sadržavati i pravo posrednika zahtijevati od ugovaratelja osiguranja ili osiguranika proviziju ili bilo kakvu drugu naplatu za izvršenu uslugu da bi je posrednik imao pravo zahtijevati, jer to pravo mora biti izričito pisano ugovoreno sukladno članku 259. stavak 2. i 4. Zakona o osiguranju.

Nadalje, sukladno članku 244. Zakona o osiguranju posrednik u osiguranju, zaposlenik Društva dužan je obavljati poslove posredovanja tako da štiti interese ugovaratelja osiguranja, ugovaratelja reosiguranja, odnosno osiguranika, a to čini tako da:

1. načini odgovarajuću analizu rizika i odgovarajuća načela pokrića,

2. pisano obrazloži razlog svog prijedloga osiguravatelja odnosno reosiguravatelja i izvijesti ga o visini provizije određene za sklapanje ugovora o osiguranju odnosno reosiguranju,

3. u ime ugovaratelja osiguranja odnosno reosiguranja posreduje kod sklapanja ugovora o osiguranju odnosno reosiguranju koje je sukladno zahtjevu ugovaratelja osiguranja odnosno reosiguranja s obzirom na osigurateljno pokriće, pri čemu ta obveza može biti ograničena samo na određene usluge osiguranja odnosno reosiguranja, ako posrednik u osiguranju o tome izričito obavijesti osiguranika,

4. obavijesti društvo za osiguranje odnosno reosiguranje o traženju ponude ugovaratelja osiguranja odnosno reosiguranja za zaključivanje ugovora o osiguranju odnosno reosiguranju,

5. uruči ugovaratelju osiguranja odnosno reosiguranja policu osiguranja odnosno ugovor o reosiguranju te druge akte vezane za ugovor o osiguranju odnosno reosiguranju,

6. provjeri sadržaj police osiguranja odnosno ugovora o reosiguranju,

7. pruža pomoć ugovaratelju osiguranja, ugovaratelju reosiguranja odnosno osiguraniku za vrijeme trajanja ugovora o osiguranju odnosno reosiguranju i to kako prije tako i nakon nastupanja osiguranog slučaja, te se ponajprije brine da ugovaratelj osiguranja, ugovaratelj reosiguranja odnosno osiguranik poduzme sve pravne radnje koje su bitne za očuvanje odnosno realizaciju prava temeljem ugovora o osiguranju odnosno reosiguranju poduzima u rokovima određenim za poduzimanje tih pravnih radnji,

8. stalno provjerava ugovore o osiguranju odnosno reosiguranju koje je ugovaratelj osiguranja odnosno reosiguranja zaključio njegovim posredovanjem te izradi prijedloge za izmjenu ovih ugovora o osiguranju odnosno reosiguranju u cilju što bolje zaštite.

Društvo nije dokazalo da je za podnositelje predstavki obavilo niti jednu od navedenih radnji, niti je njegov ovlašteni posrednik u osiguranju postupio sukladno članku 256. Zakona o osiguranju koji propisuje obvezu posrednika prije zaključivanja ugovora o osiguranju, kao i pri izmjenama i dopunama odnosno obnavljanju ugovora, a sukladno navedenom i pri prihvaćanju naloga za posredovanje, ugovaratelju osiguranja dati sljedeće podatke:

1. ime i prezime te adresu,

2. registar u kojem je prijavljen i način njegove provjere,

3. društvo za posredovanje u osiguranju i reosiguranju u kojem radi,

4. nazive društava za osiguranje, odnosno društava za reosiguranje s kojima ima sklopljen ugovor,

5. podatak o izvansudskom postupku rješavanja sporova između osiguranika, odnosno ugovaratelja osiguranja, odnosno ugovaratelja reosiguranja, odnosno potrošača i društva za osiguranje odnosno ponuditelja usluga osiguranja, odnosno o internom postupku rješavanja pritužbi osiguranika iz članka 273. Zakona o osiguranju.

Ovlašteni posrednik u osiguranju i reosiguranju društva za posredovanje u osiguranju i reosiguranju dužan je analizu iz članka 244. stavka 2. točke 1. Zakona o osiguranju izraditi na temelju primjereno velikog broja ugovora o osiguranju dostupnih na tržištu, koji mu omogućavaju davanje preporuka sukladno stručnim kriterijima, kako bi ugovaratelj osiguranja zaključivanjem takva ugovora ostvario svoje potrebe i zahtjeve.

Ovlašteni posrednik u osiguranju i reosiguranju društva za posredovanje u osiguranju i reosiguranju prije sklapanja ugovora dužan je na temelju podataka dobivenih od ugovaratelja osiguranja, odnosno osiguranika odrediti potrebe i želje kao i razloge za savjete ugovaratelju osiguranja, vezano na ugovore o osiguranju.

Sve podatke propisane člankom 256. Zakona o osiguranju, ovlašteni posrednik u osiguranju i reosiguranju društva za posredovanje u osiguranju i reosiguranju treba dati ugovarateljima osiguranja u pisanom obliku, ili na drugom trajnom mediju, na način razumljiv ugovaratelju osiguranja i na hrvatskom jeziku, ako nije drukčije dogovoreno.

Slijedom navedenog, Društvo u svojim očitovanjima na predstavke nije navelo niti dokazalo da je obavilo i jednu radnju posredovanja u osiguranju za podnositelje predstavki, nego naprotiv prema Proceduri ovlašteni posrednik u osiguranju Društva nije ni vidio klijente – podnositelje predstavki, obzirom da su korisnici leasinga/podnositelji predstavki potpisivali kod UniCredit Leasing Croatie d.o.o. unaprijed pripremljena Ovlaštenja za Društvo, odnosno istovremeno kad i Ugovor o leasingu kod referenta društva UniCredit Leasing Croatia d.o.o.

Društvo nije odgovaralo na upite podnositelja predstavki niti je smatralo da ih treba obavijestiti o svojim aktivnostima pa čak niti o promjeni naziva tvrtke društva koja se mijenjala od naziva HVB Agent d.o.o. kako se to društvo zvalo od 23. studenog 2006. do 23. travnja 2007., zatim UCL Partner d.o.o. što je bio naziv tvrtke od 23. travnja 2007. do 6. prosinca 2007. kada je ponovno promijenjen naziv tvrtke u UniCredit Partner d.o.o. Tako Društvo uz očitovanje Agenciji od 1. lipnja 2010. dostavlja presliku Ovlaštenja od 26. veljače 2008. kojim društvo Biotehnicon d.o.o. ovlašćuje UCL Partner d.o.o. za posredovanje u osiguranju u svrhu zaštite njihove imovine i interesa u svim poslovima osiguranja imovine iako je naziv društva od 6. prosinca 2007. UniCredit Partner d.o.o., dakle ovlaštenje se dalo nepostojećoj pravnoj osobi.

Društvo nije odgovorilo ni na pisani upit Biotehnicona d.o.o. od 31. ožujka 2010. u kojemu to društvo navodi da vraća račune broj 20102849 i 20102848 (za godišnju naknadu za poslove administriranja polica osiguranja) jer su njima fakturirane usluge koje nisu tražili, niti su im pružene jer s Društvom nije u poslovnom odnosu te traži pojašnjenje i dokumentaciju kojom dokazuje osnov za fakturiranje.

Društvo nije odgovorilo ni na pisani upit Euroasie d.o.o. od 1. travnja 2010. u kojemu se traži očitovanje i dokaz o osnovanosti ispostavljanja računa broj 20101021 od 25. veljače 2010. (za godišnju naknadu za poslove administriranja polica osiguranja).

Nadalje, kako je naprijed navedeno, sukladno članku 259. stavak 2. Zakona o osiguranju društvo za posredovanje u osiguranju i reosiguranju nema pravo od ugovaratelja osiguranja, odnosno osiguranika zahtijevati plaćanje provizije ili kakvu drugu naplatu osim ako nije ugovorom s ugovarateljem osiguranja izričito pisano drugačije ugovoreno, a prema stavku 4. istog članka, ako je s ugovarateljem osiguranja izričito pisano ugovoreno da društvo za posredovanje u osiguranju i reosiguranju ima pravo na proviziju ili bilo kakvu drugu naplatu, nema pravo od osiguravatelja zahtijevati proviziju ili bilo kakvu drugu naplatu po istom ugovoru o osiguranju u kojem je posredovao.

Unatoč nepostojanja ugovorene naplate provizije i naknade, Društvo je podnositeljima predstavki ispostavilo račune za plaćanje naknade za uslugu koju naziva godišnje administriranje polica osiguranja i opisuje kao uslugu koja nije Zakonom o osiguranju određena kao direktni posao posredovanja u osiguranju, ali se svrstava u zakonsku obvezu zaštite interesa ugovaratelja osiguranja i osiguranika te obuhvaća nadzor nad policom osiguranja tijekom njezina trajanja i obavještavanje ugovaratelja osiguranja i osiguranika o isteku police osiguranja, a pri tom nije dokazalo da izvršilo navedene usluge.

Slijedom navedenog, utvrđeno je da je Društvo ispostavljalo račune podnositeljima predstavki za usluge koje nije obavilo niti je ugovorilo njihovo obavljanje i plaćanje, te da prema podnositeljima predstavki nije izvršilo obveze posrednika u osiguranju i reosiguranju propisane odredbama članka 244. i članka 256. Zakona o osiguranju.

Iz dostavljenih očitovanja Društva i priložene dokumentacije utvrđuje se koncept rada Društva dogovoren sa društvom UniCredit Leasing Croatia d.o.o. (većinskim vlasnikom Društva) prema kojemu je, prema točki 8.2. Uvjeta ugovora o operativnom leasingu UniCredit Leasing Croatie d.o.o. propisana obveza primatelja leasinga da ugovore o osiguranju objekata leasinga (obvezno i kasko osiguranje) sklopi posredovanjem posrednika u osiguranju kojeg odredi davatelj leasinga na način da će posredniku izdati ovlaštenje za posredovanje u poslovima osiguranja, a točkom 8.4. tih Uvjeta propisano da je ugovor o osiguranju sastavni dio ugovora o leasingu te da primatelj leasinga potpisom ugovora o leasingu potvrđuje da su mu poznati uvjeti osiguranja osiguravajućeg društva kod kojeg je osiguran predmet leasinga te da ih neopozivo prihvaća, unatoč činjenici da se navedeno ne može propisati te da su primatelji leasinga sami sklapali ugovore o osiguranju vozila u leasingu.

Navedeno činjenično stanje sadržano je u Zapisniku Agencije klasa: UP/I-041-02/10-05/3, urbroj: 326-112-10-1 od 31. kolovoza 2010. (dalje u tekstu: Zapisnik) koji je uz pismeno od 1. rujna 2010. dostavljen Društvu na očitovanje.

Dana 14. rujna 2010. Agencija je primila očitovanje Društva na Zapisnik.

U očitovanju Društvo potvrđuje da je u potpunosti konstatirana i analizirana korespondencija između podnositelja predstavki i Društva te Agencije i Društva, a zatim navodi da je davatelj leasinga tijekom cijelog trajanja ugovora o leasingu vlasnik objekta leasinga i ima obvezu brinuti se o svojoj imovini, a upravo kako bi bio siguran u ispravno osiguranje objekata leasinga u svom vlasništvu društvo UniCredit Leasing Croatia d.o.o. izvršava osiguranje objekata leasinga u svom vlasništvu putem posrednika u osiguranju. U polici osiguranja društvo UniCredit Leasing Croatia d.o.o. određeno je kao osiguranik, a primatelj leasinga kao ugovaratelj osiguranja, stoga ističe da je primjenom odredbi članaka 244. i 245. Zakona o osiguranju razvidno da je posrednik u osiguranju, a u ovom slučaju to je Društvo, dužno obavljati poslove posredovanja u osiguranju tako da štiti interese i ugovaratelja osiguranja odnosno primatelja leasinga i osiguranika odnosno davatelja leasinga.

Društvo navodi da primatelj leasinga ne mora potpisati Zahtjev za posredovanjem u osiguranju, jer prije sklapanja ugovora o leasingu primatelju leasinga objašnjen je postupak i zahtjevi davatelja leasinga u vezi s osiguranjem objekata leasinga, te ukoliko je to prihvatljivo za primatelja leasinga, primatelj leasinga prilikom sklapanja ugovora o leasingu potpisuje Ovlaštenje Društvu kojim ga ovlašćuje da posreduje u osiguranju imovine društva UniCredit Leasing Croatia d.o.o. čiji je korisnik. Napominje i da Zakonom o osiguranju nije propisana obveza da ugovaratelj osiguranja s posrednikom u osiguranju mora sklopiti pisani ugovor o posredovanju u osiguranju, a navedeno Ovlaštenje je jasno i nedvosmisleno pisano očitovanje volje primatelja leasinga da Društvo, kao posrednik u osiguranju omogući sklapanje ugovora o osiguranju, bez obzira što nije potpisan Zahtjev za ugovaranjem osiguranja.

Nadalje, Društvo navodi da je nesporno utvrđenje Agencije da je u Ovlaštenju navedeno da je Društvo ovlašteno za sklapanje, promjenu i otkazivanje ugovora o osiguranju, ali dodaje da je isto bilo potrebno jer ugovor o leasingu može biti raskinut i prije vremena na koji je sklopljen, pa bi u tom slučaju Društvo za primatelja leasinga mogao raskinuti ugovor o (kasko) osiguranju, te također za korist primatelja leasinga i ugovaratelja osiguranja ishoditi povrat sredstava premije osiguranja za neiskorišteni dio.

Društvo posebno ističe da iako je nesporno da prema članku 259. Zakona o osiguranju nema pravo od ugovaratelja osiguranja zahtijevati plaćanje provizije ili kakvu drugu naplatu, osim ako to nije izričito pisano ugovoreno, treba imati u vidu da se ta odredba odnosi na poslove posredovanja određene člankom 244. Zakona o osiguranju.

Društvo navodi da je postupalo s pažnjom dobrog gospodarstvenika i u potpunosti u skladu s člankom 244. Zakona o osiguranju, a pri tome je izvršavalo dodatne usluge u interesu ugovaratelja osiguranja i osiguranika, koje nisu određene Zakonom o osiguranju te je na taj način primjenom odredbe članaka 2. i 7. Zakona o PDV-u za Društvo nastala obveza ispostavljanja računa te tako i obveza plaćanja PDV-a na istu uslugu.

Društvo navodi i da je svjesno odredbi članka 259. Zakona o osiguranju, odnosno da nema pravo od ugovaratelja osiguranja odnosno osiguranika zahtijevati plaćanje provizije ili bilo kakve druge naplate ako to nije izričito pisano ugovoreno s ugovarateljem osiguranja, ali naglašava da je zbog navedene odredbe Zakona o PDV-u za Društvo postojao porezni rizik ako za izvršene usluge ne bi ispostavilo račun.

Kao dokaz postupanja u skladu s odredbama članaka 244. i 256. Zakona o osiguranju Društvo je dostavilo analizu za osiguranika društva UniCredit Leasing Croatia d.o.o. na temelju koje je, kako dalje navodi, osiguranik kao vlasnik imovine napravio Odluku o odabiru osiguravatelja sa kojom su bili usmeno upoznati svi klijenti koji su željeli sklopiti ugovor o leasingu i ugovor o osiguranju.

Društvo potvrđuje da nije odgovorilo na pisane upite društava Biotehnicon poduzetnički centar d.o.o. i Euroasia d.o.o. iako ih je uredno primilo i priznaje to kao svoj propust, ali ističe da klijentima dostavlja veliki broj dopisa različitih sadržaja bez dokaza da ih je klijent primio te napominje da osim podnositelja predstavki, drugi klijenti nisu imali primjedbi na njegovo poslovanje, ne samo u pogledu računa za administriranje polica osiguranja već i na ostalo poslovanje što upućuje, prema mišljenju Društva, na njegovo ispravno postupanje.

Društvo navodi i da se podnositelji predstavki, unatoč postojanju Ovlaštenja za posredovanje u osiguranju danog Društvu, nisu koristili uslugama Društva, ali i da je za njih napravilo provjeru i ispravnost podataka sa police osiguranja.

Na kraju očitovanja Društvo navodi da je uvažavajući zapisnik Agencije prestalo sa slanjem svih računa prema klijentima za troškove koji nisu unaprijed ugovoreni, ali i dalje smatra da je u potpunosti u skladu sa zakonom i pažnjom dobrog gospodarstvenika poslovalo kao posrednik u osiguranju.

U prilogu navedenog očitovanja dostavljeni su sljedeći akti: Odabir partnera u osiguranju za UniCredit Leasing Croatiu d.o.o. i Prijedlog Upravi UniCredit Leasing Croatie d.o.o. za odabir osiguravateljnih partnera za 2010., Odluka o odabiru osiguravatelja za 2010. godinu društva UniCredit Leasing Croatia d.o.o. te obavijesti o isteku registracije/kasko osiguranja za društva: Ivan i Hrvoje d.o.o., Biotehnicon poduzetnički centar d.o.o. i Euroasiu d.o.o. bez potpisa i dokaza da su isti poslani, odnosno primljeni.

Društvo je u očitovanju na Zapisnik, navelo da su Nenad Mišković iz Sesveta, Dulčića Ive 31, član Uprave Društva i ovlašteni posrednik u osiguranju reosiguranju i Boris Prpić iz Siska, Trg Hrvatskih branitelja 7, ovlašteni posrednik u osiguranju i reosiguranju, odgovorne osobe Društva za obavljanje poslova posredovanja u osiguranju i reosiguranju u vrijeme izdavanja računa podnositeljima predstavki.

Slijedom navedenog, iz dostavljenih očitovanja Društva i očitovanja danog na Zapisnik u kojemu Društvo navodi da je nesporno da je na temelju Ovlaštenja bilo ovlašteno i na sklapanje, promjenu i otkazivanje ugovora o osiguranju ali da je to bilo potrebno jer ugovor o leasingu može biti raskinut prije vremena na koji je sklopljen, a tada bi Društvo za primatelja leasinga moralo raskinuti ugovor o (kasko) osiguranju te ishoditi povrat sredstava premije za neiskorišteni dio razvidno je da Društvo ne razumije članak 240. Zakona o osiguranju odnosno što je djelatnost društva za posredovanja u osiguranju i reosiguranju, niti koja su zakonska ovlaštenja posrednika u osiguranju i reosiguranju Društva, koji za ugovaratelja osiguranja mogu obavljati samo faktične, dakle ne i pravne poslove.

Društvo za posredovanje u osiguranju i reosiguranju, odnosno posrednik u osiguranju i reosiguranju koji postupa s pažnjom dobrog gospodarstvenika primljeni nalog sa ovlastima kakve sadrži navedeno Ovlaštenje trebalo bi odmah odbiti i izvijestiti nalogodavca da nije ovlašteno postupati po istom, a u navedenim slučajevima upravo je Društvo sastavilo ovlaštenje nedopuštenog sadržaja što ukazuje na potpuno nepoznavanje pravila poslovanja društva za posredovanje u osiguranju i reosiguranju.

Sukladno odredbi članka 259. stavak 2. Zakona o osiguranju, društvo za posredovanje u osiguranju i reosiguranju mora s ugovarateljem osiguranja sklopiti pisani ugovor o obavljanju poslova posredovanja u osiguranju i reosiguranju i u njemu navesti uslugu posredovanja u osiguranju za čije izvršenje se naplaćuje provizija ili druga naknada, da bi društvo za posredovanje u osiguranju imalo pravo zahtijevati od ugovaratelja osiguranja plaćanje te provizije ili naknade, stoga je obašnjenje Društva da je sporne račune izdalo zbog odredbi Zakona o PDV-u protivno odredbi članka 259. stavak 2. Zakona o osiguranju.

Društvo nije dokazalo da je u odnosu prema podnositeljima predstavki postupilo sukladno odredbama članka 244. i 256. Zakona o osiguranju nego je naprotiv priznalo da nije odgovaralo niti na njihove pisane upite, a analiza za osiguranika odnosno društvo UniCredit Leasing Croatia d.o.o. koju je Društvo dostavilo kao dokaz postupanja u skladu s odredbama članaka 244. i 256. Zakona o osiguranju na temelju koje je, kako navodi, osiguranik kao vlasnik imovine napravio Odluku o odabiru osiguravatelja sa kojom su bili usmeno upoznati svi klijenti koji su željeli sklopiti ugovor o leasingu, nije izvršenje niti jedne obveze iz članka 244. i 256. Zakona o osiguranju prema podnositeljima predstavki.

Na temelju činjeničnog stanja sadržanog u Zapisniku Agencije, koje potvrđuje i Društvo u svom očitovanju na taj Zapisnik, nesporno je utvrđeno da su navedeni podnositelji predstavki, osim društva Ivan i Hrvoje d.o.o., prilikom sklapanja ugovora o leasingu potpisali od Društva unaprijed pripremljeni tekst Ovlaštenja kojim ovlašćuju Društvo da posreduje u osiguranju imovine čiji su oni korisnik na temelju sklopljenog ugovora o leasingu sa društvom UniCredit Leasing Croatia d.o.o. te da navedeno Ovlaštenje sadrži i ovlaštenje za sklapanje, promjenu i otkazivanje ugovora o osiguranju što je protivno odredbi članka 240. Zakona o osiguranju koja propisuje da je posredovanje u osiguranju i reosiguranju djelatnost pokretanja, predlaganja ili obavljanja poslova pripreme za zaključivanje ugovora o osiguranju odnosno o reosiguranju, pomoć pri izvršavanju prava iz ugovora o osiguranju odnosno ugovora o reosiguranju, a posebno pri rješavanju odštetnih zahtjeva naslovljenih na društvo za osiguranje odnosno društvo za reosiguranje.

Osim navedenog, Društvo nije dokazalo da je u odnosu prema navedenim podnositeljima predstavki postupilo sukladno naprijed navedenim odredbama članka 244. i 256. Zakona o osiguranju nego je naprotiv priznalo da nije niti odgovaralo na njihove pisane upite.

Nadalje, nesporno je utvrđeno i da je Društvo podnositeljima predstavki kao primateljima leasinga ispostavilo račune na ime naknade za godišnje administriranje policama osiguranja i to; društvu Ivan i Hrvoje d.o.o. Zagreb, Dr. A. Šercera 15/E račun broj 20102244 na iznos 123,00 kn, društvu Biotehnicon poduzetnički centar d.o.o. Split, Hrvatskih iseljenika 30, račun broj 20102849 od 25. ožujka 2010. i račun broj 20102848 od 25. ožujka 2010. svaki na iznos od 123,00 kn, društvu Euroasia d.o.o. Zagreb, Vanikna 18, račun broj 20101021 od 25. veljače 2010. na iznos od 123,00 kn i društvu Foto Jura d.o.o. Zagreb, Jurišićeva 9, račun broj 20105732 od 29. lipnja 2010. na iznos od 123.00 kn, čime je postupilo protivno odredbi članka 259. stavak 2. Zakona o osiguranju koja propisuje da društvo za posredovanje u osiguranju i reosiguranju odnosno posrednik u osiguranju i reosiguranju nema pravo od ugovaratelja osiguranja zahtijevati plaćanje provizije ili kakve druge naplate osim ako nije ugovorom s ugovarateljem osiguranja izričito pisano drugačije ugovoreno.

Društvo je Rješenjem Agencije, klasa: UP/I-453-06/06-03/268, urbroj: 326-112-06-2 dana 23. studenoga 2006. dobilo dozvolu za obavljanje poslova posredovanja u osiguranju, a odgovorne osobe Društva za obavljanje poslova posredovanja u osiguranju, Nenad Mišković, član Uprave Društva i Boris Prpić imaju ovlaštenje za obavljanje poslova posredovanja u osiguranju i to Nenad Mišković na temelju Rješenja Agencije, klasa: 133-02/06-01/870 od 30. lipnja 2006., a Boris Prpić na temelju Rješenja Agencije, klasa: 133-02/08-1/1154 od 24. rujna 2008.

Na temelju članka 145. Zakona o izmjenama i dopunama Zakona o osiguranju (»Narodne novine« broj 82/09) smatra se da društvo za posredovanje u osiguranju koje na dan stupanja na snagu ovog Zakona ima dozvolu za obavljanje poslova posredovanja u osiguranju ima dozvolu za obavljanje poslova posredovanja u osiguranju i reosiguranju, a osoba koja na dan stupanja na snagu tog zakona ima ovlaštenje za obavljanje poslova posredovanja u osiguranju smatra se da ima ovlaštenje za obavljanje poslova posredovanja u osiguranju i reosiguranju.

S obzirom da je Agencija utvrdila da je Društvo izradilo i dalo na potpis podnositeljima predstavki: društvu Biotehnicon poduzetnički centar d.o.o. Split, Hrvatskih iseljenika 30, društvu Euroasia d.o.o. Zagreb, Vanikna 18 i društvu Foto Jura d.o.o. Zagreb, Jurišićeva 9, obrazac Ovlaštenja za posredovanje u osiguranju u kojemu se Društvo ovlašćuje da u ime i za račun ugovaratelja osiguranja sklapa, mijenja i raskida ugovor o osiguranju čime je postupilo protivno odredbi članka 240. Zakona o osiguranju odnosno preuzelo je obavljanje poslova za koje nije ovlašteno te da Društvo odnosno ovlašteni posrednici u osiguranju i reosiguranju Društva nisu u odnosu na podnositelje predstavki postupili odnosno izvršili niti jednu obvezu posrednika u osiguranju i reosiguranju propisanu člancima 244. i 256. Zakona o osiguranju, ispunili su se uvjeti za oduzimanje dozvole za obavljanje poslova posredovanja u osiguranju i reosiguranju iz članka 254. stavak 4. točke 2. i 6. Zakona o osiguranju, koji propisuju da će Agencija oduzeti dozvolu za obavljanje poslova posredovanja u osiguranju i reosiguranju u slučajevima kada društvo za posredovanje u osiguranju i reosiguranju, odnosno posrednik u osiguranju i reosiguranju koji radi za to društvo teže krši odredbe članaka 244. i 256. tog Zakona i ako društvo za posredovanje u osiguranju i reosiguranju postupa protivno odredbi članka 240. tog zakona te je donijela odluku kao pod točkom I. izreke ovog rješenja.

Nadalje, zbog nečinjenja odnosno nepostupanja po odredbama članaka 244. i 256. Zakona o osiguranju te postupanja protivno odredbi članka 259. stavak 2. Zakona o osiguranju ispunjeni su uvjeti za oduzimanje ovlaštenja za obavljanje poslova posredovanja u osiguranju i reosiguranju propisani člankom 249. stavak 3. točka 3. Zakona o osiguranju, Nenadu Miškoviću iz Sesveta, Dulčića Ive 31 članu Uprave i ovlaštenom posredniku u osiguranju i reosiguranju Društva i Borisu Prpiću iz Siska, Trg hrvatskih branitelja 7, ovlaštenom posredniku u osiguranju i reosiguranju Društva te je Agencija donijela odluke kao pod točkama II. i III. izreke ovog rješenja.

Agencija smatra da objava ovog rješenja može utjecati na interese korisnika financijskih usluga, stoga sukladno odredbi članka 8. stavak 4. Zakona o Hrvatskoj agenciji za nadzor financijskih usluga, ovo rješenje objavljuje u cjelosti.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-041-02/10-05/3

Urbroj: 326-112-10-4

Zagreb, 23. rujna 2010.

Član Uprave
Željko Kopčić, v. r.

Rješenje, NN 113/2010-2995